Document ID: 32006D0718

SKLEP SVETA 2006/718/SZVP
z dne 23. oktobra 2006
o izvajanju Skupnega stališča 2006/276/SZVP o omejevalnih ukrepih proti nekaterim uradnikom Belorusije
SVET EVROPSKE UNIJE JE -
ob upoštevanju Skupnega stališča 2006/276/SZVP z dne 10. aprila 2006 o omejevalnih ukrepih proti nekaterim uradnikom Belorusije (1) in zlasti člena 2 Skupnega stališča v povezavi z drugo alineo člena 23(2) Pogodbe o Evropski uniji,
ob upoštevanju naslednjega:
(1)
Svet je 10. aprila 2006 sprejel Skupno stališče 2006/276/SZVP, s katerim so bili potrjeni obstoječi omejevalni ukrepi proti osebam, odgovornim za kršenje mednarodnih volilnih standardov med predsedniškimi volitvami v Belorusiji 19. marca 2006 in zatrtje civilne družbe, demokratične opozicije ter z njima povezanih fizičnih ali pravnih oseb, subjektov ali teles.
(2)
Svet je 18. maja 2006 sprejel Skupno stališče 2006/362/SZVP o spremembah Skupnega stališča 2006/276/SZVP, da bi odredil zamrznitev sredstev in gospodarskih virov premoženja oseb, kakor tudi fizičnih ali pravnih oseb, subjektov ali teles, omenjenih zgoraj.
(3)
V skladu s členom 4 Skupnega stališča 2006/276/SZVP je Svet pregledal omejevalne ukrepe in odločil, da jih je glede na razvoj dogodkov treba uporabiti tudi za druge posameznike, odgovorne za zatrtje civilne družbe in demokratične opozicije. Zaradi tega je treba seznama iz Prilog III in IV k Skupnemu stališču 2006/276/SZVP ustrezno spremeniti -
SKLENIL:
Člen 1
Prilogi III in IV k Skupnemu stališču 2006/276/SZVP se nadomestita z besedilom iz Priloge k temu sklepu.
Člen 2
Ta sklep začne učinkovati na dan sprejetja.
Člen 3
Ta sklep se objavi v Uradnem listu Evropske unije.
V Luxembourgu, 23. oktobra 2006

Labels: 10
18
11
5